2 Mme gone, ke eng fa Jesu a ile a akaretsa kopo eno mo thapelong ya gagwe ya sekao: “Re fe gompieno senkgwe sa rona sa letsatsi”? (Mathaio 6:11) Re ka ithuta dithuto tse di botlhokwa thata tsa semoya mo kopong eno e e sa reng sepe. Sa ntlha, e re gopotsa gore Jehofa ke Motlamedi yo Mogolo. (Pesalema 145:15, 16) Batho ba ka lema le go jala mme ke Modimo fela yo o ka dirang gore dilo di tlhoge ka tsela ya semoya le ya mmatota. (1 Bakorintha 3:7) Dilo tse re di jang le tse re di nwang ke mpho e e tswang kwa Modimong. (Ditiro 14:17) Fa re mo kopa gore a re tlamele ka dilo tsa letsatsi le letsatsi tse re di tlhokang, seo se mmontsha gore re anaanela dilo tseno. Ke boammaaruri gore, kopo e e ntseng jalo ga se gore e re rola boikarabelo jwa go bereka fa re tshwanelwa ke go dira jalo.—Baefeso 4:28; 2 Bathesalonika 3:10.